不睡
作者：蘇過
朝代：宋

paragraphs: 四鄰悄悄鼾殷牀，惟有客夢不得長。
柴門獨掩燈有暈，欹枕未熟背已芒。
四更山月來洞房，炯炯孤影射屋梁。
茅簷窸窣鼠自齧，煙樹蒼莽梟爲祥。
海風蕭蕭振槁葉，谿聲涖涖決廢塘。
二三黄冠真可憫，空祠夜禱寒欲僵。
步虛聲斷翠微遠，鐘磬時款幽人堂。
山城寂寞消殘漏，鼓角凄悲吟曉霜。
懸知此時我獨覺，胡爲百想懸肺腸。
雞鳴世務紛如織，曷此頃刻聊坐忘。